Spøkefull Eiendom Norge-sjef: «Jeg liker å se på vakre kvinner når jeg løper langt»

Påtroppende Eiendom Norge-direktør Henning Lauridsen blogget om «hva kvinnene kan gjøre for å behage mennene når de løper». – Ren ironi, sier han.

Vis mer byoutline Eiendom Norge

Publisert: Publisert: 22. november 2019 12:05

«Jeg liker for eksempel å se på vakre kvinner når jeg løper langt. Dette vil kunne bli en viktig rolle for kvinnelige løpere fremover», skriver Lauridsen i blogginnlegget.

Det ble publisert 9. november 2016 på hans egen blogg under tittelen «Jeg er Norges beste ultraløper».

«Mange spør meg hvordan det føles å være best. Jeg må alltid svare som sant er, nemlig at jeg ikke tenker så mye på det. Sånn tror jeg det er for de fleste av oss vinnere», skriver han i innlegget, hvor han sammenligner seg selv med Donald Trump.

– Det ble skrevet den dagen Trump ble valgt som president. Ideen var å kopiere hans stil over på meg, sier Lauridsen til E24.

Han understreker at ikke alt på bloggen er seriøst ment.

Les også Vil saksøke DNB Eiendom etter meglertabbe i budrunde

– Humor og ironi

– Innholdet har vært en blanding av turbeskrivelser, humor og ironi. Men hovedformålet har vært beskrivelsen av turer jeg har vært på.

I blogginnlegget omtaler han kvinnelige ultraløpere:

«Mange er ganske gode men langt fra like gode som menn. Fokuset ditt er ellers fullstendig feil. I det norske ultraløpermiljøet er det mange pene kvinner. I stedet for å fokusere på prestasjoner blant kvinnene burde du heller fokusert på hva kvinnene kan gjøre for å behage mennene når de løper.»

– Du blir ikke redd for at ironien misforstås, eller at aktører i eiendomsmeglerbransjen uansett kan reagere på innholdet?

– Jeg tror folk vil oppfatte at det er ren ironi, det som står der. Bloggen har hatt 300.000 visninger, og har aldri fått tilbakemeldinger på at noen har misforstått innholdet.

– Kommer du til å fortsette å blogge som Eiendom Norge sjef?

– Hehe. Det har jeg egentlig ikke fundert noe på. Men du skal ikke se bort ifra at det kan skje, sier Lauridsen.

Styreleder liker humoren

Eiendom Norges styreleder, Grethe Meier, sier Lauridsens blogginnlegg er uproblematisk for henne.

– Når jeg leste dette begynte jeg bare å humre og le. Når man kjenner Henning blir dette veldig morsomt, sier Meier til E24.

– Hva hvis man ikke kjenner Henning?

– Jeg vet ikke hvor mange andre som leser bloggen, men jeg tror det skal mye til for å misforstå ironien.

Meier sier slik humor kunne vært upassende i jobbsammenheng, men understreker at dette er Lauridsens personlige blogg.

– Bloggen er ikke relatert til jobb, så for min del står han fritt til å fortsette bloggingen så mye han skulle ønske. Når han skriver dette i sin personlige sfære, har jeg ingen problemer med det, sier Meier.

– Men hadde det vært en blogg i jobbsammenheng hadde det selvsagt vært noe helt annet, understreker styrelederen.

Les også Kvinnelige ansatte vil ikke ha pålagt kvinneandel i meglerhus

Vet ikke om han forblir like spøkefull

I et annet blogginnlegg publisert i 2016 skriver den påtroppende Eiendom Norge-sjefen at han vandret i fotsporene til en halshugget øksemorder ved navn Peter Olsen Ringeneie.

«Da jeg våknet lørdag 11.6.2016 etter å ha drømt om Peter Olsen Ringeneie på ny skjønte jeg at jeg var nødt til å gjøre noe for å få slutt på drømmene. Den metoden som anbefales av de fleste, blant annet American Psycological Association, er å oppsøke stedene som går igjen i drømmene for at sjelen skal forsone seg med dem.»

«For mitt vedkommende var det bostedet og arbeidsplassen til Ringeneie i tillegg til drapsstedet, arresten, gravplassen og sist men ikke minst stedet han ble henrettet. For å rekke over det i løpet av en dag valgte jeg å løpe.»

Lauridsen sier han er åpen for å blogge mer om turene sine når han begynner i stillingen som Eiendom Norge-sjef.

Han tiltrer en gang etter nyttår, opplyser han.

– Kommer du til å være like spøkefull og ironisk som Eiendom Norge-sjef?

– Det vet jeg ikke, jeg har ikke reflektert noe over det.